
Република Србија

	МИНИСТАРСТВО ФИНАНСИЈА
 Број: 002604120 2026 10520 004 002 012 001
29. јун 2026. године

Кнеза Милоша 20

Б е о г р а д


На основу члана 41в Пословника Владе („Службени гласник РС”, бр. 61/06, 69/08, 88/09, 33/10, 69/10, 20/11, 37/11, 30/13, 76/14, 8/19 - др. уредба и 106/25), Министарство финансија објављује 

ИЗВЕШТАЈ О СПРОВЕДЕНОЈ ЈАВНОЈ РАСПРАВИ 
О НАЦРТУ ЗАКОНА О ПОРЕЗУ НА ДОДАТУ ВРЕДНОСТ СА ПОЧЕТКОМ ПРИМЕНЕ 
ОД ДАНА ПРИСТУПАЊА РЕПУБЛИКЕ СРБИЈЕ ЕВРОПСКОЈ УНИЈИ

	Назив нацрта/предлога акта:
	НАЦРТ ЗАКОНА О ПОРЕЗУ НА ДОДАТУ ВРЕДНОСТ СА ПОЧЕТКОМ ПРИМЕНЕ ОД ДАНА ПРИСТУПАЊА РЕПУБЛИКЕ СРБИЈЕ ЕВРОПСКОЈ УНИЈИ

	Надлежни предлагач/обрађивач:
	МИНИСТАРСТВО ФИНАНСИЈА

	Период спровођења јавне расправе:
	1 – 21. јун 2026. године

	Методи спровођења/ Достављање писаних коментара (навести рок):
	Објава јавног позива за учешће  у јавној расправи са Програмом јавне расправе и текстом Нацрта закона, на интернет страници Министарства финансија www.mfin.gov.rs , као и на Порталу „е-Консултације”.
Достављање писаних коментара омогућено је електронским путем преко портала „е-Консултације”, путем електронске поште на е-мејл адресу fiskalni.sektor@mfin.gov.rs  или писаним путем на адресу: Министарство финансија – Сектор за фискални систем, ул. Кнеза Милоша бр. 20, 11000 Београд, у периоду од 1. до 21. јуна 2026. године.

	Други методи спровођења јавне расправе (навести методе, време и место одржавања):
	Нацрт закона о порезу на додату вредност са почетком примене од дана приступања Републике Србије Европској унији представљен је заинтересованој јавности:
- дана 8. јуна 2026. године у Привредној комори Србије;
- дана 10. јуна 2026. године у НАЛЕД-у.



	Да ли је у потпуности спроведен програм јавне расправе (ако није, навести разлоге): 
	Програм је спроведен у потпуности у складу са Закључком Владе 05 Број: 011-5161/2026 од 28. маја 2026. године и Програмом јавне расправе.  

	Да ли је осигурано учешће свих идентификованих циљних група у јавној расправи (навести које су циљне групе учествовале у јавној расправи, а које нису)?
	Осигурано је учешће свих циљних група. Учесници у јавној расправи били су представници привредних субјеката, стручна јавност, као и друге заинтересоване стране. 

	Које су друге заинтересоване стране учествовале у јавној расправи (уколико је могуће идентификовати их)?
	-

	Да ли је спровођење јавне расправе изазвало додатне буџетске трошкове (ако јесте, навести разлоге)?
	Спровођење јавне расправе није изазвало додатне буџетске трошкове.

	Информације о достављеним коментарима, предлозима и сугестијама: 
	Коментари, предлози и сугестије достављени су путем електронске поште и преко портала „еКонсултације”.
Достављени коментари, предлози и сугестије у оквиру јавне расправе су размотрени и поводом истих  дата су одговарајућа изјашњења.

	Aнализа примљених коментара  
	У Табели 1. приказани су достављени коментари, као и анализа примљених коментара са одговорима.


На предлог Министарства финансија, Закључком Владе 05 Број: 011-5161/2026 од 28. маја 2026. године, одређено је спровођење јавне расправе о Нацрту закона о порезу на додату вредност са почетком примене од дана приступања Републике Србије Европској унији (у даљем тексту: Нацрт закона) и Програм јавне расправе, која је спроведена у периоду од 1. до 21. јуна 2026. године.

Програм јавне расправе о Нацрту закона, са прилозима утврђеним Пословником Владе, објављен је на интернет страници Министарства финансија www.mfin.gov.rs и на Порталу „еКонсултације”, са позивом свим заинтересованим странама да у току трајања јавне расправе доставе своје коментаре, предлоге и сугестије за унапређење текста Нацрта закона, преко портала еКонсултације, путем електронске поште на е-мејл адресу fiskalni.sektor@mfin.gov.rs  или писаним путем на адресу: Министарство финансија – Сектор за фискални систем, ул. Кнеза Милоша бр. 20, 11000 Београд, са назнаком „Јавна расправа – Нацрт закона о порезу на додату вредност  са почетком примене од дана приступања Републике Србије Европској унијиˮ. Јавна расправа реализована је у потпуности у складу са усвојеним Програмом јавне расправе. 

Табела 1. Анализа коментара на Нацрт закона пристиглих током спровођења јавне расправе

	Р.бр.
	Подносилац примедбе/ сугестије/ коментара
	Члан на који се примедба/ сугестија/
коментар односи
	Примедба/сугестија/коментар
	Одговор на примедбу/сугестију/

коментар

	1.
	Привредна комора Србије
	Члан 6. Нацрта закона
	Предлог: Донације – додати посебан члан у вези изузимања од плаћања ПДВ на донације у роби (при тачки 1. Испорука добара, члан 6. Нацрта).

Образложење: Имајући у виду да jе у многим земљама Европске уније дефинисано изузимање од плаћања ПДВ на испоруке хране без накнаде (донације) које порески обвезник врши у циљу спречавања њеног уништавања, заштите животне средине и пружања помоћи крајњим корисницима, сматрамо да је потребно исту одредбу увести и у наш нацрт Закона о ПДВ, и то у вредности до 2% прихода остварених у претходној години.
	Предлог није прихваћен, с обзиром на то да је прихваћен предлог број 2, који се односи на изузимање од опрезивања давања хране без накнаде, без процентуалног ограничења.

	2.
	Привредна комора Србије
	Члан 6. Нацрта закона
	Предложеним решењем сугерише се допуна члана 6. став 5. Нацрта закона у смислу да се код бесплатног давања хране пред истек рока трајања, у складу са посебним актом који доноси Влада Републике Србије, сматра да промет није извршен.

Образложење: Постојећи порески третман донација хране представља један од значајних разлога због којих привредни субјекти често одустају од донирања производа који су безбедни за употребу, али се налазе пред истеком рока трајања. Наиме, у случају донације такве хране, обвезник је у обавези да обрачуна порез на додату вредност на вредност добара која се бесплатно уступају, што донацију чини додатним трошком за донатора. Као последица тога, значајне количине употребљиве хране завршавају као отпад, иако би могле бити усмерене ка социјално угроженим категоријама становништва преко хуманитарних организација и банака хране.

Ослобађање од ПДВ-а на донације хране пред истек рока трајања допринело би смањењу бацања хране, подстицању друштвено одговорног пословања и ефикаснијем коришћењу расположивих ресурса, уз истовремено јачање система социјалне подршке. Овакво решење је у складу са циљевима циркуларне економије, политиком одрживог развоја и праксом великог броја држава чланица Европске уније које су препознале значај уклањања пореских препрека за донирање хране. Истовремено, фискални ефекат предложене мере био би ограничен, док би њени друштвени и еколошки ефекти били вишеструко значајнији.

Увођењем овог ослобођења створили би се услови да привредни субјекти, уместо уништавања или одлагања производа пред истек рока трајања, исте усмере ка хуманитарним организацијама, чиме би се истовремено смањиле количине отпада и пружила подршка лицима којима је помоћ најпотребнија. Овакво решење допринело би усклађивању домаћег пореског система са савременим европским тенденцијама усмереним на спречавање расипања хране и јачање друштвене солидарности.
	Предлог је делимично прихваћен тако да је члан 6. став 5. Нацрта закона допуњен у смислу да се испоруком добара уз накнаду не сматра ни бесплатно давање хране пред истек рока трајања. 
Поред тога, с обзиром на то да је ставом 6. истог члана Нацрта закона предложено да министар ближе уређује спровођење овог члана у вези са испоруком добара са и без накнаде, а имајући у виду упоредна нормативна решења, мишљења смо да се предметно питање треба ближе уредити подзаконским прописом који доноси министар, а не Влада.

	3.
	Привредна комора Србије
	Члан 6. став 5. Нацрта закона
	Предлог: Давање поклона мале вредности (рекламни материјал) – тачка 1 Испорука добара, члан 6, став 5 Нацрта.

Образложење: Предлажемо да се наведени проценат повећа на 1,5%, уместо тренутних 0,25%, узимајући у обзир да се трошкови рекламног материјала крећу у вредности од 1 милијарде динара на годишњем нивоу у оквиру наше делатности у привреди, а и устаљену праксу у суседним земљама Европске уније – нпр. у хрватској ПДВ легислативи нисмо приметили да је дефинисано ограничење вредности рекламног материјала у виду процента за порески период, као што је тренутно код нас уређено чланом 21. Правилника о ПДВ и наведеним процентом.
	Предлог  није прихваћен из разлога што наведена одредба Нацрта закона не садржи процентуално ограничење и не може се применити на предложени начин. Овај предлог биће размотрен приликом доношења подзаконског прописа којим ће се ближе уредити предметно питање.

	4.
	Привредна комора Србије
	Члан 76. Нацрта закона 
	Предлог: Изузимање од одбитка претходног пореза – Тачка 3, члан 76, став 1, тачка 1 Нацрта.

Образложење: С обзиром на то да је тренутно прописана немогућност одбитка претходног пореза на путничке аутомобиле и свих других добара и услуга који су повезани са коришћењем ових превозних средстава у складу са чланом 29 Закона о ПДВ, а имајући у виду да је пракса у Хрватској да порески обвезник може одбити 50% претходног пореза на набавку путничких аутомобила, као и набавку свих добара и услуга у вези са тим добрима, сматрамо да је потребно релаксирати овај члан и допустити и нашим пореским обвезницима 50% одбитка претходног пореза. Наведено би знатно смањило трошкове набавке путничких аутомобила, као и свих повезаних добара и услуга, узимајући у обзир да се такви аутомобили набављају и користе у пословне сврхе (посебно сектори продаје у оквиру компанија – комерцијалисти итд).
	Предлог није прихваћен. Наиме, реч је о добрима која се најчешће већим делом користе у непословне сврхе, па би предложено решење могло имати за последицу неоправдан губитак прихода по основу ПДВ у буџету Републике Србије.

	5.
	Привредна комора Србије
	Члан 91. и члан 95. став 7. Нацрта закона
	Предлог: Могућност избора код грађевинских услуга да ПДВ обрачунава испоручилац уместо примаоца, као и заштита од прекршајне одговорности ако је ПДВ плаћен иако је примењен погрешан механизам обрачуна.
Образложење: Тиме се поједностављује поступак, уводи правна сигурност и задовољава се суштина - да је ПДВ обрачунат и плаћен, а не форма.
	Предлог није прихваћен. Наиме, одредбом члана 91. став 5. Нацрта закона предложено је да изузетно од става 3. тачка 3) и става 4. овог члана, испоручилац добара, односно пружалац услуга и прималац добара, односно услуга могу уговором да се определе да ће обавезу плаћања ПДВ за испоруке добара и пружање услуга из става 3. тачка 3) овог члана имати испоручилац добара, односно пружалац услуга. Реч је о промету добара и услуга из области грађевинарства, што значи да je за тај промет већ предложена могућност избора пореског дужника.

Поред тога, прописивање одсуства прекршајне одговорности у случају погрешног опредељивања пореског дужника довело би до непредвидивости прихода по основу ПДВ, што би отежало планирање како прихода, тако и расхода у буџету Републике Србије.

	6.
	Привредна комора Србије
	Члан 72. и члан 73. Нацрта закона
	Предлог: детаљније појаснити правила о настанку пореске обавезе код иностраних услуга и шта радити ако се рачун не добије на време, да се не би долазило у прекршај без намере услед недостатка података.
	Предлог није прихваћен. Наиме,  одредбама чл. 72. и 73. Нацрта закона предложено је уређивање правила која се односе на одбитак претходног пореза, а не на настанак пореске обавезе.

	7.
	Привредна комора Србије
	Члан 91. Нацрта закона
	Предлог: појаснити и колико је могуће прецизирати шта тачно потпада под грађевинске радове, потребно је увести прецизне нормативне дефиниције и спорних тумачења ситуација.
	Предлог није прихваћен, с обзиром на то да је одредбом члана 91. став 7. Нацрта закона предложено да ће се подзаконским прописом који доноси министар ближе уредити шта се сматра испоруком добара и пружањем услуга из области грађевинарства. 

	8.
	Привредна комора Србије
	Члан 6. тачка 2) и чл. 46. и 56. Нацрта закона
	Предлог: Финансијки лизинг се третира као промет добара (дефинсиано у нацрту закона члан 6. тачка 2) а камата и остале накнаде у финансијком лизингу се третирају као споредни трошак (дефинисано у нацрту закона члан 46) што је потпуно исто као у важећем закону о ПДВ-у и није у складу са решењима који се примењују у ЕУ. У члану 56 нацрта закона такође нема разлике у односу на постојећи закон која би лизинг индустрију ослободила трошка ПДВ на све што чини финансијку услугу. 
С тим у вези наш предлог је да се измени члан 46. радне верзије Закона о ПДВ. Oвом изменом  било би омогућено да се ПДВ на камату и све остале трошкове који се надокнађују од клијента приликом испоруке као и у току трајања уговора не обрачунава.
	Предлог није прихваћен из буџетских разлога, уз напомену да је решење предложено Нацртом закона у складу са одредбама члана 135. Директиве Савета 2006/112/ЕЗ.  

	9.
	Привредна комора Србије
	Члан 56. став 1. тачка 7) Нацрта закона
	Предлог: ослобађање од обрачуна ПДВ за услуге дистрибуције инвестиционих фондова.
Објашњење: У државама чланицама ЕУ преовлађује приступ да се активности везане за издавање/откуп/дистрибуцију удела (инвестиционих јединица) посматрају као део шире услуге управљања фондом, чиме се обезбеђује пореска неутралност. 
Република Хрватска (пример детаљне разраде)

· Закон о ПДВ-у – члан 40. став 1. тачка г): ослобођене су услуге управљања инвестицијским фондовима.

· Правилник о ПДВ-у – члан 70. експлицитно појашњава да управљање обухвата и оперативне активности, укључујући и послове везане за удјеле у инвестиционим фондовима, а међу њима и активности куповине/продаје удела и административне послове везане за удјеле.

Овај пример показује како национални прописи кроз подзаконске акте разрађују да је рад са удјелима/инвестиционим јединицама саставни део управљања фондом.

Словачка Република (пример експлицитног укључивања дистрибуције)

· Закон о ПДВ-у – члан 39: ослобођено је управљање фондовима.

· Закон о инвестиционим фондовима (дефиниција управљања) експлицитно наводи:

· издавање, откуп и поновни откуп инвестиционих јединица/акција,

· дистрибуцију инвестиционих јединица/акција.

Овим се јасно потврђује да се дистрибуција у секторској регулативи третира као елемент управљања фондом, што подржава доследно пореско ослобађање.

Мађарска (опште ослобођење управљања фондовима)

· Закон о ПДВ-у – члан 86: предвиђа ослобођење за управљање инвестиционим фондовима.

Иако формулација може бити општија, порески третман остаје у складу са ЕУ приступом ослобађања управљања фондовима, при чему се у пракси избегава пореско фрагментирање услуга које чине интегрални процес колективног инвестирања.

ЕУ пракса иде у смеру јединственог пореског третмана функционално повезаних услуга управљања фондом. Модел Србије, где је управљање ослобођено а дистрибуција опорезива, одступа од логике пореске неутралности и од приступа који чланице ЕУ примењују кроз комбинацију ПДВ прописа и секторске регулативе фондова.
	Предлог је прихваћен.

Наиме, члан 56. став 1. тачка 7) Нацрта закона допуњен је тако што је предложено пореско ослобођење и за трансакције у вези са инвестиционим јединицама.

	10.
	Привредна комора Србије
	Члан 56. став 6. Нацрта закона 
	Предлог: додатно појаснити концепт првог усељења код опорезивања промета некретнина.

	Предлог није прихваћен из разлога што је одредбом члана 56. став 8. Нацрта закона предложено да ће министар ближе уредити примену пореских ослобођења прописаних овим чланом Нацрта закона. 

	11.
	Привредна комора Србије
	Члан 56. став 5. Нацрта закона
	Предлог: додатно појаснити опорезивање реконструисаних непокретности. 
	Предлог није прихваћен из разлога што је одредбом члана 56. став 8. Нацрта закона предложено да ће министар ближе уредити примену пореских ослобођења прописаних овим чланом Нацрта закона.

	12.
	Привредна комора Србије
	Члан 56. став 7. Нацрта закона
	Предлог: додатно појаснити да ли се опорезује промет грађевинског земљишта за које је издат акт о грађењу.
	Предлог није прихваћен. Наиме, одредбом члана 56. став 1. тачка 11) Нацрта закона предложено је да се ПДВ не плаћа на испоруке земљишта, укључујући и грађевинско земљиште, док је ставом 4. тачка 2) истог члана Нацрта закона предложено да порески обвезник има право, између осталог, да се определи за опорезивање испоруке грађевинског земљишта, уз напомену да је одредбом става 7. истог члана Нацрта закона предложена дефиниција грађевинског земљишта. С тим у вези, наведене одредбе Нацрта закона не треба додатно пајашњавати.

	13.
	Привредна комора Србије
	Члан 1. Нацрта закона, предмет закона и прилози
	Чланом 1. прописује се да се законом уређује ПДВ у Републици Србији и да су саставни делови закона прилози који се односе на списак делатности, електронски пружене услуге, пореска складишта, добра и услуге, уметничка дела, колекционарска добра, антиквитете, пољопривредну производњу и пољопривредне услуге.

Предлажемо да се уз закон обавезно објави консолидовани практични водич кроз све прилоге, са примерима из праксе. За привреду није довољно да прилози формално постоје као део закона; неопходно је да обвезник може брзо и без ангажовања скупих саветника да утврди да ли се неко добро, услуга или делатност налази у одређеном режиму.

Предлажемо да Министарство финансија објави:

1. табеларни приказ свих прилога;

2. претраживи електронски регистар добара и услуга;

3. практичне примере примене прилога;

4. упоредни приказ старог и новог режима;

5. посебан водич за мала и средња предузећа.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	14.
	Привредна комора Србије
	Члан 3. и члан 4. Нацрта закона
	Нацрт закона уводи набавку добара унутар Европске уније као предмет опорезивања ПДВ. Ово је једна од најзначајнијих промена за домаће привредне субјекте који ће након приступања ЕУ набављати добра од добављача из других држава чланица.

Предлажемо да се ове одредбе допуне практичним правилима и примерима, нарочито за ситуације у којима домаћи купац:

1. набавља опрему из друге државе чланице;

2. набавља материјал за производњу;

3. набавља резервне делове;

4. набавља робу преко посредника;

5. набавља добра која се испоручују директно на градилиште или складиште;

6. набавља добра која се накнадно уграђују или монтирају;

7. набавља добра у оквиру тространог или ланчаног посла;

8. користи различите ПДВ идентификационе бројеве;

9. врши набавку као мали порески обвезник или лице које нема пуно право на одбитак.

Посебно предлажемо да се јасно уреди поступање у случају формалних грешака у ПДВ идентификационом броју, рачуну, транспортној документацији или збирној пријави, ако је несумњиво да је роба стварно испоручена и да није било злоупотребе.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	15.
	Привредна комора Србије
	Члан 5. Нацрта закона
	Члан 5. широко дефинише пореског обвезника као свако лице које самостално обавља било коју делатност на било ком месту, без обзира на сврху или резултат обављања те делатности.

Предлажемо да се у подзаконском акту или званичном упутству јасно објасни примена ове дефиниције на:

1. предузетнике;

2. паушалце;

3. мала правна лица;

4. удружења и непрофитне организације које повремено остварују приходе;

5. физичка лица која повремено продају добра;

6. лица која продају преко електронских платформи;

7. јавна предузећа и субјекте јавног права;

8. домаће обвезнике који повремено испоручују нова превозна средства у другу државу чланицу.

Посебно је важно јасно разграничити самосталну делатност од зависног рада, као и повремену активност од делатности која подлеже ПДВ правилима.


	Имајући у виду да предлог не садржи конкретне примедбе на Нацрт закона, већ да се предлаже ближе уређење пореског обвезника подзаконским прописом, указујемо да је одредбом члана 5. став 7. Нацрта закона предложено да министар ближе уређује начин спровођења овог члана. С тим у вези, наведени предлог биће размотрен приликом доношења подзаконског прописа.

	16.
	Привредна комора Србије
	Члан 7, члан 11. и члан 13. Нацрта закона 
	Нацрт закона уводи сложена правила о премештању добара у другу државу чланицу, аранжману за складиштење добара и набавци добара унутар Европске уније.

Ова правила ће бити нарочито значајна за производна, трговинска, сервисна, инжењерска и монтажна предузећа која шаљу робу, опрему, алате, машине, резервне делове или материјал у другу државу чланицу ради продаје, уградње, монтаже, сервисирања, привременог коришћења или складиштења.

Предлажемо да се изради посебно упутство за кретање добара унутар ЕУ, са примерима:

1. привременог изношења алата и опреме ради монтаже;

2. слања робе у складиште у другој држави чланици;

3. слања резервних делова ради сервисирања;

4. враћања робе у Републику Србију;

5. губитка, крађе или уништења робе у другој држави чланици;

6. промена купца у аранжману складиштења;

7. истека рока од 12 месеци код аранжмана складиштења;

8. уградње и монтаже добара у другој држави чланици;

9. разлике између привременог коришћења добара и опорезивог премештања добара.

Без оваквог упутства постоји ризик да обвезници погрешно третирају пословне ситуације које су у пракси честе, нарочито код фирми које врше монтажу опреме, сервис, инжењеринг, испоруку делова или радове за купце у ЕУ.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	17.
	Привредна комора Србије
	Члан 10. и члан 12. Нацрта закона 
	Нацрт закона уређује продају добара на даљину унутар Европске уније, продају добара на даљину увезених из трећих подручја или трећих земаља, као и продају добара путем електронског интерфејса, платформе, портала или сличног средства.

Ова правила ће бити од великог значаја за домаће интернет продавнице, платформе, мале произвођаче, трговце, занатлије и предузетнике који робу продају купцима у другим државама чланицама.

Предлажемо:

1. да се изради посебан водич за интернет продају робе купцима у ЕУ;

2. да се јасно објасни када домаћи продавац мора да примени посебни поступак опорезивања;

3. да се објасни када се електронска платформа сматра лицем које је само примило и испоручило добра;

4. да се пропишу примери фактура и евиденција;

5. да се објасни третман пошиљки мале вредности;

6. да се јасно уреди однос са царинским прописима, електронским фактурама, фискализацијом и евиденцијама ПДВ;

7. да се омогући једноставан електронски поступак регистрације и пријављивања.

Посебно је важно да мали домаћи продавци који желе да извозе или продају купцима у ЕУ не буду одвраћени од таквог пословања због сложености ПДВ правила.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	18.
	Привредна комора Србије
	Члан 14. Нацрта закона
	Члан 14. уређује тространи посао, односно испоруку у низу истог добра у којој учествују три пореска обвезника из три различите државе чланице, уз прописане услове за примену ослобођења.

Предлажемо да се уз овај члан објаве обавезни практични примери, јер је реч о институту који ће у пракси бити веома важан, али и подложан грешкама.

Примери треба да обухвате:

1. домаће друштво као првог испоручиоца;

2. домаће друштво као посредника;

3. домаће друштво као крајњег примаоца;

4. ситуацију када роба физички не улази у Републику Србију;

5. ситуацију када је рачун издат из једне државе, а роба иде из друге државе;

6. обавезне напомене на рачуну;

7. ПДВ идентификационе бројеве учесника;

8. исказивање у збирној пријави;

9. последице ако неки формални услов није испуњен.

Предлажемо да се пропише могућност исправке формалних грешака у рачуну или збирној пријави без губитка права на ослобођење, ако су материјални услови испуњени и ако нема злоупотребе.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	19.
	Привредна комора Србије
	Чл. 20 – 35. Нацрта закона
	Правила о месту промета добара и услуга представљају основу за правилан обрачун ПДВ у прекограничном пословању. У Нацрту закона ова правила су детаљна и сложена, посебно у делу испоруке добара са превозом, уградње и монтаже, испоруке преко система за гас и електричну енергију, набавке добара унутар ЕУ, услуга у вези са непокретностима, превоза, електронских услуга и других посебних случајева.

Предлажемо да се пре почетка примене закона објави практичан „ПДВ водич за место прометаˮ, са табеларним приказом:

1. врсте промета;

2. ко је купац — порески обвезник или лице које није порески обвезник;

3. место опорезивања;

4. ко обрачунава ПДВ;

5. која напомена иде на рачун;

6. да ли се промет исказује у збирној пријави;

7. да ли постоји право на одбитак претходног пореза;

8. који докази су потребни.

Ово је посебно важно за услужне делатности, инжењеринг, пројектовање, консалтинг, ИТ услуге, монтажу, сервис, обуке и друге услуге које се могу пружати клијентима у ЕУ.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	20.
	Привредна комора Србије
	Чл. 72 – 81. Нацрта закона 
	Право на одбитак претходног пореза је суштински елемент ПДВ система. Због тога је неопходно да се правила о одбитку, исправкама одбитка, капиталним добрима, залихама и накнадним променама уреде што јасније и практичније.

Предлажемо да се изричито пропише начело да се право на одбитак претходног пореза не може ускратити само због формалне грешке у рачуну, евиденцији или пријави, ако су материјални услови испуњени, ако је промет стварно извршен, ако је ПДВ обрачунат или плаћен и ако не постоји злоупотреба.

Предлажемо и да се објаве практични примери за:

1. накнадно примљен рачун;

2. исправку рачуна;

3. накнадно обрачунат ПДВ по решењу Пореске управе;

4. исправку одбитка код капиталних добара;

5. исправку одбитка код залиха;

6. прелазак из редовног режима у режим малог пореског обвезника и обрнуто;

7. делимично право на одбитак;

8. мешовиту делатност;

9. улагање у објекте, опрему и возила.

Посебно је важно да се спречи прекомерно кажњавање обвезника који су поступали.
	Предлог није прихваћен. Наиме, с обзиром на то да је чланом 74. став 3, чланом 75. став 4. чланом 77. став 12, чланом 78. став 10, чланом 79. став 8, чланом 80. став 2. и чланом 81. став 3.  Нацрта закона предложено прописивање овлашћења министру да ближе уреди спровођење тих чланова, правила која се односе на услове за одбитак претходног пореза и исправку одбитка претходног пореза ближе ће се уредити подзаконским прописом који доноси министар. С тим у вези, Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	21.
	Привредна комора Србије
	Члан 82. Нацрта закона 
	Повраћај ПДВ је од пресудног значаја за ликвидност привреде. Код производних, извозних, инжењерских и инвестиционих предузећа, спор повраћај ПДВ може озбиљно угрозити финансијску стабилност и способност да се финансирају текући послови, зараде, добављачи и инвестиције.

Предлажемо:

1. да се пропишу јасни и кратки рокови за повраћај ПДВ;

2. да се за обвезнике ниског ризика уведе убрзани повраћај;

3. да се статус ниског ризика утврђује на основу редовности измиривања обавеза и историје пословања;

4. да се у случају контроле обавезно врати неспорни део ПДВ;

5. да се омогући електронско праћење статуса захтева за повраћај;

6. да се пропише обавеза образложења ако се повраћај задржава;

7. да се у првим годинама примене новог закона избегне пракса да се због формалних недостатака неоправдано одлаже повраћај ПДВ.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	22.
	Привредна комора Србије
	Члан 95, члан 99, члан 108. и члан 109. Нацрта закона
	Нацрт закона предвиђа нова правила о рачунима, евиденцијама и збирним пријавама. Посебно је значајно да порески обвезник регистрован за ПДВ мора подносити збирну пријаву за испоруке добара и пружање услуга у другим државама чланицама ЕУ, укључујући податке о примаоцима регистрованим за ПДВ, испорукама у оквиру тространих послова и услугама за које је прималац дужан да плати ПДВ.

Предлажемо да се пре почетка примене закона обезбеди:

1. потпуно усклађивање збирне пријаве са системом електронских фактура и постојећим ПДВ евиденцијама;

2. аутоматско преузимање података из електронских фактура где је то могуће;

3. јасна правила за рачуне издате купцима у другим државама чланицама;

4. примери напомена на рачунима;

5. провера ПДВ идентификационог броја купца;

6. могућност исправке збирне пријаве без казне у разумном року;

7. јасно разграничење између грешке која има материјални порески значај и техничке грешке.

Предлажемо да се за прву годину примене пропише да формална грешка у збирној пријави не доводи аутоматски до губитка права на ослобођење, ако је промет стварно извршен, ако су добра отпремљена у другу државу чланицу и ако је купац идентификован.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	23.
	Привредна комора Србије 


	Члан 107. Нацрта закона
	Чланом 107. прописује се обавеза подношења пријава за испоруке и набавке нових превозних средстава у року од десет дана, а пријаве се подносе Управи царина.

Предлажемо да се овај рок преиспита, јер рок од десет дана може бити кратак за лица која нису редовни трговци возилима, пловилима или ваздухопловима, као и за мала предузећа која такву трансакцију врше ретко.

Предлажемо:

1. да се рок продужи на најмање 15 дана;

2. да се омогући електронско подношење пријаве;

3. да се објави једноставно упутство за лица која само повремено врше ову врсту промета;

4. да се у првој години примене омогући исправка без казне за ненамерне грешке;

5. да се јасно уреди надлежност и комуникација између Пореске управе и Управе царина.
	Предлог није прихваћен. Пре свега, мишљења смо да је рок од десет дана за подношење пореских пријава оптимално одређен. Поред тога, чланом 107. став 4. Нацрта закона предложено је да ће министар ближе уредити облик, садржину и начин подношења пореске пријаве за испоруке и набавке нових превозних средстава.

	24.
	Привредна комора Србије
	Чл. 152 – 176. Нацрта закона
	Нацрт закона уређује посебне поступке опорезивања, укључујући подношење посебних ПДВ пријава, плаћање ПДВ у динарима, примену девизног курса Европске централне банке, право на повраћај ПДВ и вођење евиденција. Код посебних поступака, обвезник који их примењује нема право на одбитак претходног пореза у држави чланици потрошње, већ може тражити повраћај у складу са посебним поступком.

Предлажемо да се ова правила детаљно објасне кроз посебан водич за:

1. интернет продају;

2. електронске услуге;

3. продају добара мале вредности;

4. увозне посебне поступке;

5. посреднике;

6. платформе;

7. домаћа мала предузећа која продају купцима у ЕУ.

Посебно предлажемо да се јасно објасни однос посебних поступака са правом на одбитак претходног пореза, јер погрешно разумевање овог правила може довести до финансијских губитака и пореских ризика.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	25.
	Привредна комора Србије
	Члан 176. Нацрта закона
	Код посебних поступака опорезивања, вођење евиденција и чување података може представљати значајан административни терет, посебно за мале интернет продавце и предузетнике.

Предлажемо:

1. да се пропише јединствени електронски формат евиденције;

2. да се омогући извоз података из постојећих рачуноводствених и е-commerce система;

3. да се објаве шаблони евиденција у Excel/CSV формату;

4. да се у првим годинама примене омогући исправка евиденције без кажњавања ако нема утаје ПДВ;

5. да се јасно наведе минимум података који мора бити обезбеђен.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	26.
	Привредна комора Србије
	Члан 54. Нацрта закона
	Предлог: Увести посебну стопу ПДВ 10% на увоз и промет возила на електрични погон.

Образложење: Иако Директива 2006/112/ЕЗ не предвиђа експлицитно ослобођење или снижену стопу ПДВ за електрична возила, пракса већег броја држава чланица ЕУ показује да се путем примене смањених стопа или ПДВ ослобођења подстиче енергетска транзиција и смањење угљеничног отиска у сектору друмског саобраћаја.

Снижавање ПДВ стопе на промет електричних возила представљало би меру јавне политике усмерену ка заштити животне средине, и било би у складу са општим циљевима ЕУ о декарбонизацији и зеленој агенди. Примери ЕУ Земаља: Мађарска, Пољска, Аустрија-ПДВ разреди до 40.000еур, 40000-80000, преко 80000.
	Предлог није прихваћен из разлога што Директивом Савета 2006/112/ЕЗ није предвиђено опорезивање по нижој пореској стопи за возила на електрични погон (осим за електричне бицикле), као и из буџетских разлога.

	27.
	Привредна комора Србије
	Члан 54. Нацрта закона
	Предлог: Предлаже се да у члан 54. став 2. тачка 2. Нацрта поред свежег и смрзнутог воћа и поврћа буде обухваћено и сушено воће и поврће.

Образложење: Сушено воће и поврће се производи технологијом сушења на 60 степени, чиме се чувају све нутритивне вредности, узима се из свеже намирнице само вода и на тај начин чува свежина производа, те практично не постоји скоро никаква разлика од свежих производа. Сушени производи су потпуно здрави, без икаквих адитива и појачивача укуса. У свету је приметан тренд смањења пореске стопе ПДВа за ову област.
	Предлог није прихваћен из буџетских разлога. 
Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.


	28.
	Привредна комора Србије
	Члан 54. Нацрта закона
	Предлог: Предлаже се да ветеринарске медицинске услуге које доприносе дијагнози, превенцији или лечењу болести животиња, као и испорука лекова који представљају директно проширење ових услуга, буду ослобођена ПДВ без права на одбитак претходног пореза.
	Предлог није прихваћен. Наиме, чланом 54. Нацрта закона предложено је да се ПДВ обрачунава и плаћа по стопи од 20%, као и добра и услуге за које је предложено опорезивање по посебној стопи од 10%, док се предложено решење односи на ослобођење без права на одбитак претходног пореза за одређена добра и услуге. С тим у вези, није јасна интенција предлагача наведеног решења.

	29.
	Привредна комора Србије
	Члан 54. Нацрта закона
	Предлог: Услуге послуживања хране и пића у угоститељским објектима да се опорезује по 10%.
	Предлог није прихваћен из буџетских разлога.
Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	30.
	Привредна комора Србије
	Члан 54. Нацрта закона
	Предлог: ПДВ на промет кора за пите и гибанице са роком трајања дужим од 7 дана да буде 10%.
	Предлог није прихваћен. Наиме, с обзиром на то да је чланом 54. став 2. тачка 1) Нацрта закона предложено да се ПДВ обрачунава и плаћа по посебној стопи ПДВ од 10% на, између осталог, испоруку хлеба и других пекарских производа, а да је ставом 3. истог члана предложено да министар ближе уређује шта се сматра добрима и услугама за које је предложено опорезивање по посебној стопи ПДВ, наведени предлог биће размотрен приликом доношења подзаконског прописа којим ће се уредити предметно питање.  

	31.
	Привредна комора Србије
	
	С обзиром на обим и сложеност Нацрта закона, предлажемо да се пропише да сви подзаконски акти, електронски обрасци, шеме података, техничка упутства и портали буду доступни најмање шест месеци пре дана приступања Републике Србије Европској унији, односно пре почетка примене закона.

Предложена одредба могла би да гласи:

„Подзаконски акти, обрасци, електронски формати, техничка упутства и функционалности информационих система неопходни за примену овог закона објављују се и стављају на располагање пореским обвезницима најкасније шест месеци пре почетка примене овог закона. Обавеза чија примена зависи од подзаконског акта, обрасца, електронског формата или информационог система не може се примењивати на штету пореског обвезника пре њиховог објављивања и техничке доступности.“
Такође, предлажемо да се прва година примене закона прогласи периодом прилагођавања, у коме Пореска управа има обавезу да примарно издаје упозорења, налоге за исправку и стручна објашњења, а казне изриче само у случају намерног избегавања ПДВ, злоупотребе или непоступања по налогу органа.

Образложење: Порез на додату вредност је један од најважнијих пореских облика за пословање привреде. За разлику од појединих других пореза, ПДВ утиче на готово сваки промет добара и услуга, на рачуне, уговоре, цене, рокове плаћања, ликвидност, евиденције, пословне књиге, електронске фактуре, увоз, извоз, набавке, продају и прекогранично пословање.

Због тога измена ПДВ система није само правно-техничко питање. Она је питање свакодневне оперативне примене у хиљадама привредних субјеката. Ако правила нису довољно јасна, ако електронски системи нису спремни, ако обрасци нису објављени на време и ако привреда није обучена, последице ће бити велики број грешака, повећани трошкови рачуноводства, спорији промет, спорови са Пореском управом и притисак на ликвидност.

Усклађивање са ЕУ ПДВ системом је неопходно, али мора бити спроведено тако да домаћа привреда буде практично припремљена. Посебно је важно да мала и средња предузећа добију јасна објашњења, јер она немају интерне пореске службе и не могу сваку прекограничну трансакцију анализирати као велике компаније.

Нацрт закона уводи бројне институте који ће за многе домаће обвезнике бити нови или знатно сложенији него у досадашњем систему. То су, између осталог:

1.
набавка добара унутар Европске уније;

2.
испорука добара у другу државу чланицу;

3.
продаја добара на даљину;

4.
електронски интерфејси и платформе;

5.
аранжман за складиштење добара;

6.
тространи посао;

7.
збирна пријава;

8.
посебни поступци опорезивања;

9.
нова правила о месту промета;

10.
нова правила о рачунима, евиденцијама и праву на одбитак претходног пореза.

Сваки од ових института може у пракси створити проблеме ако се не објасни кроз конкретне примере. На пример, мало инжењерско или производно предузеће које шаље опрему у другу државу чланицу ради монтаже мора знати да ли је реч о испоруци, премештању добара, привременом коришћењу, уградњи или услузи у вези са непокретношћу. Погрешна квалификација може довести до погрешног рачуна, погрешне пријаве и пореског ризика.

Исто важи и за интернет продају. Мала домаћа фирма која продаје робу купцима у ЕУ мора знати када се примењује продаја на даљину, када посебан поступак, када је платформа одговорна за ПДВ, како се води евиденција, који курс се користи и где се плаћа ПДВ. Без јасног водича, ово може постати препрека развоју електронске трговине и извоза малих произвођача.

Посебно указујемо на значај ликвидности. ПДВ је порез који се често плаћа пре него што је обвезник стварно наплатио своје потраживање. Зато су повраћај ПДВ, право на одбитак претходног пореза и исправке рачуна од кључног значаја. Ако повраћај касни или ако се право на одбитак ускраћује због формалних грешака, предузећа могу имати озбиљне проблеме са ликвидношћу, иако нису избегавала порез.

Због тога предлажемо да се у примени закона примени начело суштине над формом: ако је промет стварно извршен, ако постоји доказ о испоруци, ако је купац идентификован, ако нема злоупотребе и ако је ПДВ правилно обрачунат или се може правилно обрачунати, формална грешка не би смела аутоматски да доведе до губитка права на ослобођење или одбитак претходног пореза.

Такође је неопходно да нови ПДВ систем буде усклађен са системом електронских фактура и постојећим дигиталним евиденцијама. Ако обвезници буду морали исте податке да уносе више пута у различите системе, повећаће се трошкови, број грешака и административно оптерећење. Зато треба тежити максималној аутоматизацији и преузимању података из већ постојећих електронских извора.

Предложене примедбе имају за циљ да се:

1.
очува правна сигурност;

2.
смањи административни терет;

3.
заштити ликвидност привреде;

4.
олакша пословање малих и средњих предузећа;

5.
спрече непотребни спорови са Пореском управом;

6.
обезбеди јасна и уједначена примена закона;

7.
подстакне прекогранично пословање домаћих фирми унутар ЕУ;

8.
избегне кажњавање савесних обвезника због ненамерних формалних грешака.

Из наведених разлога предлажемо да се Нацрт закона допуни и прати свеобухватним подзаконским, техничким и едукативним пакетом, како би привреда могла благовремено и правилно да се припреми за примену новог ПДВ режима након приступања Републике Србије Европској унији.


	Предлог није прихваћен. Наиме, чланом 196. став 2. Нацрта закона предложен је рок за доношење подзаконских аката, након чега ће бити доступни јавности, а примењиваће се у складу са правилима којима се уређује њихова примена. 

	32.
	Привредна комора Србије
	Oпшти коментари
	Начелно подржавамо усклађивање система пореза на додату вредност Републике Србије са правним тековинама Европске уније, имајући у виду да је ПДВ један од најважнијих пореских облика у пословању привредних субјеката, а усклађивање са ЕУ правилима представља нужан део приступног процеса.

Истовремено указујемо да је предложени Нацрт закона изузетно обиман, технички сложен и да уводи велики број нових појмова, правила, поступака, пријава, евиденција и обавеза које ће у пракси имати велики утицај на привреду, посебно на микро, мала и средња предузећа. Иако је почетак примене везан за дан приступања Републике Србије Европској унији, неопходно је да припрема привреде започне много раније.

Нацрт закона не представља само формално усклађивање терминологије, већ уводи суштински нов режим пословања унутар јединственог тржишта Европске уније. Посебно значајне новине односе се на набавке добара унутар Европске уније, испоруке добара у друге државе чланице, продају добара на даљину, електронске платформе, аранжмане складиштења добара, тростране послове, збирне пријаве, посебне поступке опорезивања и нова правила о месту промета добара и услуга.

Сматрамо да је неопходно обезбедити да примена овог закона буде праћена:

1.
благовременим доношењем свих подзаконских аката;

2.
јасним практичним упутствима Пореске управе и Министарства финансија;

3.
јавним примерима примене за типичне пословне ситуације;

4.
електронским алатима и обрасцима који ће бити доступни пре почетка примене;

5.
обуком привреде, рачуновођа, пореских саветника и службеника Пореске управе;

6.
довољно дугим прелазним периодом у коме ће се прво примењивати превентивни и едукативни приступ, а не казнени приступ;

7.
посебно поједностављеним режимом за микро, мала и средња предузећа.

Посебно указујемо да ће домаћа мала и средња предузећа, која до сада нису пословала са купцима и добављачима у ЕУ у оквиру јединственог ПДВ система, бити изложена значајним новим захтевима. Мораће да разумеју појмове као што су испорука унутар Европске уније, набавка унутар Европске уније, ПДВ идентификациони број, збирна пријава, место промета, продаја на даљину, електронски интерфејс, посебни поступци опорезивања, пореско складиште и други специфични институти.

Сматрамо да је за успех примене закона од пресудне важности да се избегне ситуација у којој формално усклађен текст закона постоји, али привреда није оперативно спремна да га примењује. У том случају највећи терет би понели мали послодавци, који немају интерне правне, пореске и рачуноводствене службе, већ се ослањају на спољне рачуновође и сопствено практично разумевање пословања.

Начелно предлажемо:

1.
да се уз закон донесе свеобухватан план припреме привреде за примену новог ПДВ система;

2.
да се објави водич за микро, мала и средња предузећа;

3.
да се сви подзаконски акти и електронски обрасци објаве најмање шест месеци пре почетка примене;

4.
да се прва година примене третира као период прилагођавања, у коме се за формалне и ненамерне грешке омогућава исправка без кажњавања;

5.
да се прецизно уреди однос новог закона са постојећим системом електронских фактура, евиденцијама ПДВ и пословним књигама;

6.
да се посебно заштити ликвидност малих предузећа кроз ефикасан повраћај ПДВ;

7.
да се обезбеди јасно тумачење свих правила која се односе на прекограничне испоруке добара и услуга;

8.
да се уреди једноставан систем провере ПДВ идентификационих бројева и статуса купаца и добављача;

9.
да се смањи ризик да се због формалне грешке у рачуну, пријави или евиденцији изгуби право на ослобођење или одбитак претходног пореза ако је суштински промет стварно извршен и ако нема злоупотребе.


Постоје појединости које из нацрта нису јасне, те их је потребно прецизирати. Као кључне навели бисмо следеће: 

-
ПДВ третман када се сировине и полупроизоди премештају из једне ЕУ државе чланице у другу, а у оквиру истог правног лица. Нарочито је важно да обезбедимо једноставну примену регулативе која би поспешила услужну производњу и стране инвестиције. 

-
Промет акцизних производа и утицај на посебне царинске поступке.

-
Појам пореског складишта, као новина. 

-
Уводи се процена тржисне вредности и потребно је јасно дефинисати у којим случајевима се примењује и које упоредне методе је потребно користити. 

-
Новину да се увоз врши у првој ЕУ чланици где роба физички уђе у ЕУ или по систему одложеног царињења до крање дестинације при чему је потребно обезбедити банкарску гаранцију за транзит. 


Препорука да се задржи и унапреди прецизност у прописивању, посебно у делу накнадних обавеза по питању исправке одбитка претходног пореза. Посебно уредити не/постојање обавезе исправке одбитка код великих набавки које се не сматрају опремом или објектима за које постоји обавеза исправке одбитка.


Препоручује се што прецизније нормативно дефинисање врста услуга за које се не примењује опште правило за одређивање места промета, већ посебна правила (изузеци). Посебно је потребно обезбедити јасне смернице за класификацију појединачних услуга у одговарајуће категорије, укључујући илустративне примере, како би се олакшало правилно утврђивање места промета услуга у трансакцијама између пореских обвезника. Циљ ове препоруке је смањење правне несигурности, уједначавање пореске праксе и смањење ризика од погрешног обрачуна ПДВ-а.


Искористити нови Закон о ПДВ-у за довољно јасно разграничење шта се тачно сматра грађевинском услугом повезаном са непокретношћу, нарочито код сложених пројеката (нпр. пројектовање, надзор, инсталациони радови, испорука опреме са монтажом итд.). Додатно, евентуална неуједначена примена реверсе цхарге механизма у различитим јурисдикцијама може да доведе до недоумица, јер различите државе чланице вероватно имају и специфична правила, што повећава ризик погрешног обрачуна ПДВ-а код прекограничних пројеката. Препорука је што прецизније нормирање обухвата реверсе цхарге механизма кроз јаснији опис услуга које се подводе под овај механизам.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	33.
	НАЛЕД
	Члан 6. ст. 5. и 7, члан 73. нови став 2, члан 75. став 1, члан 196. став 2. и члан 198. Нацрта закона


	Члан 6.

5. Изузетно од става 3. овог члана, испоруком добара уз накнаду не сматра се бесплатно давање узорака у разумним количинама купцима или потенцијалним купцима и давање поклона мале вредности које изврши порески обвезник у оквиру обављања делатности, под условом да се дају повремено различитим лицима, као ни давања без накнаде хране, која је безбедна у складу са прописима којима се уређује безбедност хране, ради пружања помоћи лицима у потреби и спречавања уништавања хране (донирање хране). Поклонима мале вредности сматрају се поклони чија појединачна вредност није већа од 2.000 динара, без ПДВ.

6. Министар ближе уређује спровођење овог члана у вези са испоруком добара са и без накнаде.


7. Министар посебним подзаконским актом ближе уређује услове и начин примене става 5. овог члана у делу који се односи на донирање хране, укључујући неопходну документацију и евиденцију.

Члан 73.

2. Изузетно од става 1. овог члана, сматра се да су добра која порески обвезник користи за донирање хране у складу са чланом 6. став 5. овог закона употребљена за потребе његових опорезивих трансакција и порески обвезник по том основу има право на одбитак претходног пореза, под условима утврђеним чланом 75. овог закона.
Члан 75.

1. Порески обвезник може одбити претходни порез ако су испуњени следећи услови:



1) право на одбитак претходног пореза није искључено у складу са чланом 73. ст. 5. и 9, чланом 76. ст. 1. и 2. и чланом 77. став 1. овог закона;



2) за сврху остваривања права на одбитак из члана 73. ст. 1. и 2. овог закона, ако поседује рачун који се односи на испоруке добара и пружање услуга, издат у складу са одредбама чл. 94 - 97. овог закона, осим у случају из тачке 3) овог става;



3) за сврху остваривања права на одбитак за увоз добара у Републику из члана 73. став 3. овог закона, ако поседује јединствену царинску декларацију за увезенa добра у којој је наведен као прималац или увозник робе и доказ којим се потврђује да је исказани ПДВ плаћен приликом увоза;



4) када је прималац дужан да плати ПДВ у складу са чланом 91. став 1. тач. 3), 6) и 7) и ст. 2. и 3. овог закона, ако је сачинио интерни рачун;



5) за сврху остваривања права на одбитак из члана 73. став 4. овог закона у пореској пријави из члана 105. став 1. овог закона искаже износ ПДВ обавезе, као и све податке неопходне за обрачун ПДВ на стицање добара унутар Европске уније и да поседује рачун;



6) у случају авансног плаћања, претходни порез се може одбити ако је примљен рачун издат у складу са чланом 94. став 1. овог закона, односно сачињен инерни рачун за аванс.

Члан 196.

2. Подзаконски акти из става 1. овог члана донеће се у року од 240 дана од дана ступања на снагу овог закона, осим подзаконског акта из члана 6. став 7. овог закона, који ће се донети најкасније до 31. децембра 2026. године.
Члан 198.

Овај закон ступа на снагу осмог дана од дана објављивања у „Службеном гласнику Републике Србије”, а примењиваће се од дана приступања Републике Србије Европској унији, осим одредаба члана 6. став 5. овог закона у делу који се односи на донирање хране и члана 73. став 2. овог закона, које се примењују од 1. јануара 2027. године.

До дана почетка примене овог закона у целости, право на одбитак претходног пореза по основу донирања хране из члана 6. став 5. овог закона остварује се под условима и на начин прописан законом којим се уређује порез на додату вредност који се примењује у пореском периоду у којем се остварује то право.
	Предлог је делимично прихваћен на начин што је допуњен члан 6. став 5. Нацрта закона у смислу да се испоруком добара уз накнаду не сматра ни бесплатно давање хране пред истек рока трајања. 

Поред тога, ставом 6. истог члана Нацрта закона предложено је да ће министар ближе уредити спровођење овог члана у вези са испоруком добара са и без накнаде.

Независно од наведеног, Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.



	34.
	Српски филантропски форум

Савет за друштвено одговорно пословање
	члан 6. и члан 28. Закона о порезу на додату вредност
	Предлажу се измене члана 6. и члана 28. Закона о порезу на додату вредност, којом би се успоставио посебан режим за донирање хране.

Конкретно, предлажемо да се донирање безбедне хране, ради помоћи лицима у потреби и спречавања уништавања хране, не сматра прометом добара у смислу Закона о ПДВ – на исти начин као што то већ важи за бесплатне узорке и рекламне поклоне мање вредности. Уз то, предлажемо да донатор задржи право на одбитак претходног пореза за донирана добра, чиме се обезбеђује потпуна ПДВ неутралност.

Овакво решење сматрамо системски најисправнијим, јер не почива на правној фикцији да је донација заправо мањак или кало/растур/квар (што би нарушило логику ПДВ система), већ се ослања на категорију која у пракси већ функционише.

Ради контроле и спречавања злоупотреба, предлажемо умерен модел надзора: обавезно учешће посредника (хуманитарних организација), вођење евиденције код Пореске управе и обавезу субјеката у пословању храном да документују донације и достављају месечне извештаје.

Решење се може спровести кроз измене Закона о ПДВ и пратећег подзаконског акта, без потребе за усклађивањем других закона, те би омогућило брзу примену. С обзиром на позитивне ефекте на смањење отпада од хране и помоћ угроженима, остајемо на располагању за даљу разраду детаља.
	Указујемо да је члан 6. став 5. Нацрта закона допуњен у смислу да се испоруком добара уз накнаду не сматра ни бесплатно давање хране пред истек рока трајања. 

Поред тога, ставом 6. истог члана Нацрта закона предложено је да ће министар ближе уредити спровођење овог члана у вези са испоруком добара са и без накнаде.

Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.



	35.
	Америчка привредна комора у Србији
	Општи коментари на текст Нацрта закона
	Имајући у виду да Нацрт закона уводи нови режим ПДВ-а који ће се примењивати од дана приступања Републике Србије Европској унији, сматрамо да је посебно важно да се већ у тексту закона обезбеди пуна правна сигурност и предвидљивост у примени основних института ПДВ система. У том смислу, потребно је прецизирати правила о остваривању права на одбитак претходног пореза, укључујући јасан рок за његово накнадно коришћење, као и задржати принцип да се претходни порез првенствено распоређује према директној економској припадности добара и услуга, док би pro rata метод требало примењивати само када таква подела није могућа. Такође, ради несметане примене нових административних обавеза, потребно је предвидети разуман прелазни период у којем се ненамерне грешке у новим пријавама и извештајима не би санкционисале, по узору на друге законе којима су се уводили нови институти (е-фактуре и е-Отпремнице).

У циљу успешне имплементације новог закона и правовременог прилагођавања привреде, сматрамо да би било целисходно да Министарство финансија, у сарадњи са Пореском управом (посебно ЦВПО), од дана усвајања закона покрене  програм подршке који би обухватио бесплатне семинаре и вебинаре на којима би се обвезницима детаљно појаснили нови концепти, попут унутар-европског промета, као и технички детаљи подношења нових пријава, као и правовремено објављивање званичних објашњења и корисничких упутстава са практичним примерима из пословне праксе, како би се смањио простор за погрешна тумачења и примену закона.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	36.
	Америчка привредна комора у Србији
	Члан 72, 73, 74, 75.
	Предлаже се нови став који гласи:

„Обвезник ПДВ може да оствари право на одбитак претходног пореза у року од пет година од истека године у којој је настала обавеза обрачунавања ПДВ, у складу са овим законом.“

Образложење:
Потребно је да се дефинише рок у којем застарева право на одбитак претходног пореза, као што је то урађено у важећем ЗПДВ. Право на одбитак претходног пореза представља основни елемент система ПДВ-а и произилази из принципа пореске неутралности који је утврђен правним тековинама Европске уније. Стога би прекомерно рестриктивно тумачење или одсуство јасног законског решења могло довести до правне несигурности и неједнаког поступања пореских обвезника.

Из наведених разлога сматрамо да је потребно прописати јасан и разумно дуг рок за накнадно коришћење претходног пореза, који ће обезбедити правну сигурност, а истовремено спречити злоупотребе.

У члану 75, став 2. и 3. ЗПДВЕУ прописано је:
Став 2: Порески обвезник одбија претходни порез тако што од укупног износа ПДВ који је дужан да плати за порески период одбија укупан износ претходног пореза за који су у пореском периоду испуњени услови за одбитак претходног пореза прописани овим чланом. 

Став 3: Право на одбитак претходног пореза може да се оствари за порески период за који су испуњени услови за одбитак. 

Оваква формулација ствара утисак да порески обвезник право на одбитак претходног пореза може да оствари и користи само за 1 порески период тј. у пореском периоду када су испуњени услови, али не и касније у наредним пореским периодима. 
Поређења ради, у тренутно важећем ЗПДВ ово је дефинисано на следећи начин:
- За порески период за који су испуњени услови за одбитак претходног пореза обвезник ПДВ може да одбије претходни порез од дугованог ПДВ
- обвезник ПДВ може да оствари право на одбитак претходног пореза у року од пет година од истека године у којој је настала обавеза обрачунавања ПДВ.
	Предлог је прихваћен на начин да је у члану 72. Нацрта закона додат став 3, који гласи:

„Обвезник ПДВ може да оствари право на одбитак претходног пореза у року од пет година од истека године у којој је настала обавеза обрачунавања ПДВ, у складу са овим законом.”.

	37.
	Америчка привредна комора у Србији

Удружење осигуравача Србије
	Члан 77.
	Предлаже се нови став који гласи:

„Сразмерни порески одбитак из ст. 2. и 9. овог члана треба примењивати само у случајевима када порески обвезник није у могућности да изврши поделу претходног пореза према економској припадности.ˮ

Образложење:

Задржати могућност поделе претходног пореза према економској припадности на део који се односи на промет са правом на одбитак претходног пореза и део који се односи на промет без права на одбитак претходног пореза.

Важећи Закон о порезу на додату вредност предвиђа ову могућност. Предлажемо да се одредба прецизира тако да се право на одбитак претходног пореза првенствено утврђује на основу директне економске припадности добара и услуга активностима које дају, односно не дају право на одбитак претходног пореза.

Расподела претходног пореза према учешћу промета (pro-rata) требало би да се примењује само на добра и услуге код којих није могуће поуздано утврдити њихову директну економску припадност.
	Предлог је у суштини прихваћен, али је имплементиран на друкчији начин у смислу измене члана 77. ст. 1. и 2. Нацрта закона, тако да гласе:

„1. Ако обвезник користи набављена или увезена добра или прима услуге, за потребе своје делатности, да би извршио промет добара и услуга за који постоји право на одбитак претходног пореза, као и за промет добара и услуга за који не постоји право на одбитак претходног пореза, дужан је да изврши поделу претходног пореза према економској припадности на део који има право и део који нема право да одбије од ПДВ који дугује.

2. Ако за поједина набављена или увезена добра или примљене услуге обвезник не може да изврши поделу претходног пореза на начин из става 1. овог члана, а које користи за потребе своје делатности, да би извршио промет добара и услуга за који постоји право на одбитак претходног пореза и за промет добара и услуга за који не постоји право на одбитак претходног пореза, има право да одбије сразмерни део претходног пореза који одговара учешћу годишњег промета добара и услуга са правом на одбитак претходног пореза у који није укључен ПДВ, у укупном годишњем промету у који није укључен ПДВ (у даљем тексту: сразмерни порески одбитак).”. 
Поред тога, у циљу додатног прецизирања, у члану 77. Нацрта закона додати су ст. 12. и 13, који гласе:

„12. Обвезник који се определи да не користи право из става 2. овог члана, нема обавезу да утврђује проценат сразмерног пореског одбитка.

13. Изузетно, ако утврђени проценат сразмерног пореског одбитка из става 3. овог члана износи најмање 98%, обвезник није дужан да врши поделу претходног пореза у складу са овим законом.ˮ.

Став 12. постао је став 14. члана 77. Нацрта закона.

	38.
	Америчка привредна комора у Србији

Удружење осигуравача Србије
	Члан 94. 

став 6.
	Предлог:

Изузетно од става 5. и става 1. овог члана, порески обвезник није дужан да издаје рачун за пружене услуге које су ослобођене ПДВ у складу са чланом 56. став 1. тач. 1) до 7) овог закона.
Уколико је намера законодавца била да се за делатности из члана 56. Закона пропише изузетак од обавезе издавања рачуна, сматрамо да је потребно то недвосмислено и изричито прецизирати у тексту одредбе, на предложени начин.
	Предлог је у суштини прихваћен, али је имплементиран на друкчији начин у смислу што је у члану 94. Нацрта закона измењен став 6, тако да гласи:

„Изузетно од ст. 1. и 5. овог члана, порески обвезник није дужан да изда рачун за пружене услуге које су ослобођене ПДВ у складу са чланом 56. став 1. тач. 1) до 7) овог закона.”.

	39.
	Америчка привредна комора у Србији
	Прелазне и завршне одредбе
	Предлаже се нови члан у Одељку прелазних и завршних одредаба:

„У периоду од шест месеци од дана примене овог закона, у поступцима надзора над применом овог закона не узимају се у обзир евентуалне грешке при исказивању података у пореској пријави и прелиминарној пријави у складу са чланом 105. овог закона, у пријави за набавку добара и примљене услуге из других држава чланица Европске уније у складу са чланом 106. овог закона, у пријави за испоруке и набавке нових превозних средстава у складу са чланом 107. овог закона и збирној пријави за испоруке добара и пружање услуга у другим државама чланицама Европске уније у складу са чланом 108. овог закона.ˮ

Циљ је искључиво да се пореским обвезницима омогући разуман период за прилагођавање новим законским решењима без ризика од прекршајног санкционисања за ненамерне грешке настале у периоду транзиције.  Овакво решење било би у складу са досадашњом законодавном и административном праксом приликом увођења нових обавеза у области (електронско фактурисање и електронске отпремнице).
	Предлог није прихваћен из разлога што би предложено решење могло да доведе до нарушавања планираних прихода по основу ПДВ у буџету Републике Србије. 



	40.
	Фриком д.о.о. Београд
	Члан 54. став 2. тач. 1) и 2) Нацрта закона
	Изменити тачке 1 и 2, у ставу 2, члана 54. Нацрта закона тако да гласе: 

1) хлеба и других пекарских производа, производа од теста, тестенина, млека и млечних производа, брашна, шећера, јестивог уља од сунцокрета, кукуруза, уљане репице, соје и маслине, јестиве масноће животињског и биљног порекла и меда; 

2) свежег, расхлађеног и смрзнутог воћа, поврћа, меса, рибе, јаја, укључујући и производе од поврћа, меса, изнутрице, друге кланичне производе и прерађене производе рибарства.

Важећи оквир ПДВ примењује умањену стопу од 10% на свеже, расхлађене и смрзнуте прехрамбене намирнице, ради очувања куповне моћи домаћинстава и доступности здраве исхране. Међутим, иста логика се не примењује на минимално прерађену и готову смрзнуту храну, иако се она готово не разликује по нутритивној вредности од својих свежих еквивалената. Ова недоследност доводи до неравномерног пореског третмана који највише погађа категорије смрзнуте хране важне за породице са нижим приходима. 
	Предлог није прихваћен из буџетских разлога.
Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	41.
	Савет страних инвеститора
	Општи коментари и сугестије
	Апел за наставак јавне расправе о предметном пропису у наредних годину дана.

Овакав приступ омогућио би адекватно прикупљање повратних информација, идентификацију потенцијалних изазова како за пореске обвезнике, тако и за Пореску управу, као и квалитетно адресирање свих кључних питања од значаја за Републику Србију и њене пореске обвезнике.
	Предлог није прихваћен. Мишљења смо да је период трајања јавне расправе оптимално одређен.

	42.
	Савет страних инвеститора
	Члан 4. Нацрта закона
	Предлог: Задржати члан уз детаљније појашњење.

Образложење: У ставу 2. овог члана дефинисано је у којим случајевима се још обрачунава ПДВ, потребно је у Закону или подзаконским актом прецизније дефинисати које набавке унутар ЕУ улазе у калкулацију, да ли се набавка прати по појединој ЕУ чланици, или генерално и сл.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	43.
	Савет страних инвеститора
	Члан 6. Нацрта закона
	Предлог: Изузетно од става 3. овог члана, испоруком добара уз накнаду не сматра се бесплатно давање узорака у разумним количинама купцима или потенцијалним купцима и давање поклона мале вредности које изврши порески обвезник у оквиру обављања делатности, под условом да се дају повремено различитим лицима. Поклонима мале вредности сматрају се поклони чија појединачна вредност није већа од 5.000 динара, без ПДВ.

Образложење: У ставу 5. овог члана дефинисана је вредност поклона мале вредности, која није усклађена са тржишним потребама. Предлажемо да се номинална вредност поклона мале вредности повећа у разумном обиму, на 5.000 динара.
	Предлог није прихваћен из буџетских разлога. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	44.
	Савет страних инвеститора
	Члан 7. Нацрта закона
	Предлог: Задржати члан уз детаљније појашњење.

Образложење: Потребно је или експлицитно искључити из предмета опорезивања ситуацију у којој порески обвезник премешта сопствена добра из једне у другу државу чланицу, или уколико је идеја да то буде опорезовано, потребно је то прецизно дефинисати.
	Предлог није прихваћен. С обзиром на то да је чланом 7. став 1. Нацрта закона предложено да се испоруком добара уз накнаду сматра премештање добара која су део пословне имовине пореског обвезника, које је за потребе свог пословања отпремио или превезао сам порески обвезник или друго лице у његово име, да је ст. 2. и 3. истог члана предложено у којим ситуацијама се сматра да није дошло до премештања добара, као и да је ставом 4. истог члана предложено да ће министар ближе уредити спровођење овог члана подзаконским актом, мишљења смо да је предмет опорезивања адекватно одређен. 

	45.
	Савет страних инвеститора
	Члан 11. Нацрта закона
	Предлог: Задржати члан уз модификацију.

Образложење: У ставу 4. овог члана потребно је прецизирати да ли се ова одредба односи на крајње готове производе, или на сировине које се користе у производњи односно услужној производњи.
	Предлог није прихваћен. Наиме, с обзиром на то да члан 11. став 1. Нацрта закона одговара члану 17а став 1. Директиве Савета 2006/112/ЕЗ у којем је уређен пренос добара у оквиру аранжмана за складиштење добара, мишљења смо да став 4. члана 11. Нацрта закона не треба додатно прецизирати и да је реч о свакој врсти добара која се преносе у оквиру тог аранжмана. 

	46.
	Савет страних инвеститора
	Члан 12. Нацрта закона
	Предлог: Предлажемо да се прецизира да ли се односи на појединачну вредност добра чија тржишна вредност није већа од 150 евра у динарској противвредности.

Образложење; Из постојеће формулације није прецизно да ли се односи на појединачно добро и са циљем да се предупреди мисинтерпретација, предлажемо да се додатно прецизира.
	Предлог није прихваћен. Наиме, с обзиром на то да је у члану 12. став 1. Нацрта закона предложено да се вредност од 150 евра у динарској противвредности односи на вредност пошиљке, при чему пошиљку може да чини једно или више добара, мишљења смо да није потребно додатно прецизирање. 

	47.
	Савет страних инвеститора
	Члан 23. Нацрта закона
	Предлог: Додати нови став којим се прецизира да се у случају испорука добара у низу сматра да постоји више узастопних промета добара између учесника у ланцу, док се отпрема или превоз добара може приписати искључиво једном од тих промета.

Образложење: Потребно је прецизније дефинисати начин опорезивања у случају испорука у низу. Предлаже се да се јасно утврди да ли предметне трансакције представљају један или више промета добара, имајући у виду да се у пракси ради о више узастопних испорука уз једно кретање донбара, које се приписује само једној од тих испорука. 
	Предлог није прихваћен. Наиме, с обзиром на то да се члан 23. Нацрта закона односи искључиво на приписивање отпреме или превоза добара код испоруке добара у складу са чланом 12. Нацрта закона (продаја добара на даљину путем употребе електронског интерфејса), а да се члан 22. Нацрта закона односи на приписивање отпреме или превоза добара  код испоруке у низу истих добара, мишљења смо да би додавање става 2. у члану 23. Нацрта закона довело до неразумевања предложених правила.

	48.
	Савет страних инвеститора
	Члан 32. Нацрта закона
	Предлог: У ставу 2. прецизирати следеће: У случају виртуелног присуства догађајима из овог члана, место промета услуга утврђује се у складу са општим правилом за одређивање места промета из члана 28. овог закона.

Образложење: Важеће одредбе уређују опорезивање услуга у вези са стварним присуством догађајима, као и одређемне случајеве виртуелног присуства када се ради о лицима која нису порески обвезници. Међутим, није јасно дефинисан порески третман у ситуацијама када порески обвезник виртуелно присуствује догађају. С тим у вези, предлажемо да се изричито пропише примена општег правила из члана 28. Закона у таквим случајевима.
	Предлог није прихваћен. Наиме, с обзиром на то да је чланом 32. став 1. Нацрта закона предложено да је место промета услуга које се односе на присуствовање културним, уметничким, спортским, научним, образовним, забавним или сличним догађајима, као што су изложбе и сајмови, укључујући и помоћне услуге у вези са присуствовањем тим догађајима, пружених пореском обвезнику, место где се ти догађаји стварно одвијају, а да је ставом 2. истог члана предложено да се став 1. не примењује на виртуелни приступ наведеним догађајима, то значи да се у случају пружања услуга виртуелног приступа догађајима пореском обвезнику примењује опште правило из члана 28. став 1. Нацрта закона. С тим у вези, мишљења смо да је непотребно додатно појашњавање одредаба члана 32. Нацрта закона.

	49.
	Савет страних инвеститора
	Члан 41. Нацрта закона
	Предлог: У случају пружања услуга које се односе на пренос, уступање и давање на коришћење  ауторских и сродних права, патената, лиценци, заштитних знакобва, као и другиг права интелектуалне својине, као и услуга непосредно повезаних са тим услугама и услуга техничке подршке приликом коришћења софтвера и друге опреме које се пружају на одређени временски период, пореска обавеза настаје у тренутку издавања рачуна.

Образложење: Важеће одредбе уређују опште правило за настанак пореске обавезе, као и посебна правила за континуиране услуге и авансна плаћања. Међутим, у пракси је значајно задржати постојеће поједностављење које омогућава да пореска обавеза настаје у тренутку издавања рачуна за одређене услуге и услуге техничке подршке. Овакво решење доприноси поједностављењу административних обавеза пореских обвезника, посебно у случајевима континуираног пружања услуга.
	Предлог није прихваћен из разлога што је чланом 41. став 10. Нацрта закона предложено да министар ближе уређује настанак опорезивог догађаја и обавезе обрачуна ПДВ, тако да ће се предложено решење размотрити приликом доношења подзаконског акта.

	50.
	Савет страних инвеститора
	Члан 51. Нацрта закона
	Предлог: Ако се основица накнадно смањи за испоруку добара или пружање услуга, износ обрачунатог ПДВ може да се смањи под условом да је издат документ о смањењу, односно сачињен интерни рачун по основу смањења, у складу са овим законом, као и законом који уређује електронско фактурисање, и да је исправљен одбитак претходног пореза ако је обрачунати ПДВ коришћен као претходни порез, у складу са овим законом.

Образложење: Имајући у виду идеју да се интерни рачун креира на СЕФ-у, потребно је реферисати и на Закон о електронском фактурисању.
	Предлог није прихваћен. Наиме, с обзиром на то да је чланом 51. став 15. Нацрта закона предложено да ће министар ближе уредити поступак код измене основице и обрачунатог ПДВ, порески период за који су испуњени услови за смањење обрачунатог ПДВ, као и облик, садржину и начин издавања документа о повећању и документа о смањењу, односно сачињавања одговарајућег документа по основу повећања и смањења основице, предложено решење биће размотрено приликом доношења тог подзаконског акта.

	51.
	Савет страних инвеститора
	Члан 52. Нацрта закона
	Предлог: Изузетно од става 2. овог члана, порески обвезник може применити курс који на дан настанка пореске обавезе објави Европска централна банка, односно уговорени курс који важи на дан настанка пореске обавезе.

Образложење: Предложене одредбе не предвиђају могућност примене уговореног курса, иако се исти често користи у пракси. Потребно је додати опцију коришћења уговореног курса, како би се поједноставило пословање пореских обвезника.
	Предлог није прихваћен из разлога што такво решење није садржано у Директиви Савета 2006/112/ЕЗ.

	52.
	Савет страних инвеститора
	Члан 60. Нацрта закона
	Предлог: Задржати члан уз прецизирање на који начин се идентификују узорци, као и које вредности узорака су занемарљиве.

Образложење: Потребно је прецизније дефинисати шта се сматра занемарљивом вредношћу узорака, како би увозници приликом декларисања имали јасна сазнања у погледу њиховог ПДВ и царинског третмана.
	Предлог није прихваћен из разлога што је чланом 60. став 4. Нацрта закона предложено да ће министар ближе уредити примену пореских ослобођења из става 1. овог члана. С тим у вези, предложено решење биће размотрно приликом доношења тог подзаконског акта.

	53.
	Савет страних инвеститора
	Члан 82. Нацрта закона
	Предлог: Уколико се порески обвезник определи за повраћај из става 1. овог члана, Пореска управа врши повраћај разлике у року од 30 дана од дана подношења пореске пријаве, а најкасније у року од 90 дана од дана покретања поступка пореске контроле, односно у року од 15 дана од дана подношења пореске пријаве за обвезнике који претежно врше промет добара у иностранство.

Образложење: Предложене одредбе не предвиђају краћи рок за повраћај ПДВ за обвезнике који претежно врше промет добара у иностранство. Потребно је задржати могућност бржег повраћаја ПДВ за ове обвезнике, како је то предвиђено важећим решењима.
	Предлог није прихваћен. Наиме, предложено је прописивање јединственог рока за повраћај ПДВ - 30 дана од дана подношења пореске пријаве за све пореске обвезнике, што доприноси једноставнијем администрирању ПДВ.

	54.
	Савет страних инвеститора
	Члан 196. Нацрта закона
	Предлог: Одредбе овог закона којима се уређују прекршаји примењиваће се по истеку рока од 12 месеци од дана ступања на снагу овог закона.

Образложење: Разлог за одложену примену предложених прекршајних одредби јесте потреба за адекватном адаптацијом пореских обвезника, имајући у виду да се ове одредбе у значајној мери разликују од важећих решења прописаних Законом о пореском поступку и пореској администрацији, као и да уводе прекршаје који до сада нису били прописани.
	Предлог није прихваћен из разлога што би предложено решење могло да доведе до нарушавања планираних прихода по основу ПДВ у буџету Републике Србије. 



	55.
	Институт за упоредно право
	Начелне примедбе
	Нацрт закона није узео у обзир да би приступом Европској унији, због нулте стопе ПДВ између држава чланица, деловање фантомских компанија на територији Србије потенцијално било повећано. Потребне су додатне анти-евазионе мере као што је заједничка и солидарна пореска одговорност из члана 205. ПДВ Директиве 2006/112.
	Предложено решење делимично је прихваћено. Образложење је дато под редним бројем 56. овог извештаја.

	56.
	Институт за упоредно право
	Члан 186. Нацрта закона
	У оквиру члана 186. Нацрта предлажемо да се дода и да постоји могућност примене солидарне и заједничке пореске обавезе. Ово може бити у оквиру истог, или допунског члана.

Такође, како би се појачала правна сигурност, требало би навести и моменат од кога би се рачунала застарелост за лице које се може сматрати солидарно одговорно за неплаћени ПДВ.

У том случају секундарна пореска обавеза из члана 31. става 2. тачке 2) ЗПППА постаје сувишна за сврху ПДВ и однос са заједничком и солидарном пореском обавезом за сврху ПДВ би требало јасније дефинисати.
	Предлог је прихваћен на начин што је у члану 186. додат став 3, који гласи: „Свакo лице солидарно је одговорно за плаћање ПДВ ако на основу објективних околности произилази да је знало или морало знати да учествује у трансакцијама чија је сврха избегавање плаћања ПДВ у висини ПДВ који није плаћен по основу тих трансакција.ˮ.

	57.
	Удружење осигуравача Србије 
	Општи коментари
	У циљу успешне имплементације новог закона и правовременог прилагођавања привреде, предлаже се да Министарство финансија, у сарадњи са Пореском управом (посебно Центром за велике пореске обвезнике – ЦВПО), од дана објављивања закона покрене  програм подршке који би обухватио:

1. Континуиране бесплатне семинаре и вебинаре на којима би се обвезницима детаљно појаснили нови концепти, попут унутар-европског промета, као и технички детаљи подношења нових пријава;

2. Формирање специјализованог и ажурног контакт центра (Help Desk) у оквиру Пореске управе, са  кадровима који би у најкраћем року одговарали на конкретна питања обвезника у вези са практичном применом нових одредби;

3. Правовремено објављивање званичних Објашњења и Корисничких упутстава са практичним примерима из пословне праксе, како би се смањио простор за погрешна тумачења закона.
	С обзиром на то да није реч о конкретним примедбама на текст Нацрта закона, предложено није имплементирано. Министарство финансија ће дате сугестије имати у виду приликом даљег усаглашавања прописа Републике Србије са прописима Европске уније.

	58.
	Удружење осигуравача Србије
	Чл. 72, 73. и 74. Нацрта закона 
	Предлог: Обвезник ПДВ може да оствари право на одбитак претходног пореза у року од пет година од истека године у којој је настала обавеза обрачунавања ПДВ, у складу са овим законом.

Образложење: Потребно је да се дефинише рок у којем застарева право на одбитак претходног пореза. Право на одбитак претходног пореза представља основни елемент система ПДВ-а и произилази из принципа пореске неутралности који је утврђен правним тековинама Европске уније. Стога би прекомерно рестриктивно тумачење или одсуство јасног законског решења могло довести до правне несигурности и неједнаког поступања пореских обвезника.

Из наведених разлога сматрамо да је потребно прописати јасан и разумно дуг рок за накнадно коришћење претходног пореза, који ће обезбедити правну сигурност, а истовремено спречити злоупотребе.
	Предлог је прихваћен на начин да је у члану 72. Нацрта закона додат став 3, који гласи:

„Обвезник ПДВ може да оствари право на одбитак претходног пореза у року од пет година од истека године у којој је настала обавеза обрачунавања ПДВ, у складу са овим законом.”.

	59.
	Удружење осигуравача Србије
	Нова прелазна одредба 
	У прелазном периоду, од дана почетка примене овог закона па у следећих 6-12 пореских периода, порески органи у поступцима пореске контроле неће изрицати новчане казне нити покретати прекршајне поступке против пореских обвезника, уколико је до повреде одредби овог закона дошло услед прилагођавања на нови систем извештавања, а под условом да не постоји намера утаје пореза.

Циљ је искључиво да се пореским обвезницима омогући разуман период за прилагођавање новим законским решењима без ризика од прекршајног санкционисања за ненамерне грешке настале у периоду транзиције.  Овакво решење било би у складу са досадашњом законодавном и административном праксом приликом увођења нових обавеза у области (електронско фактурисање и електронске отпремнице).
	Предлог није прихваћен из разлога што није у складу са Директивом Савета 2006/112/ЕЗ.

Независно од тога, предложено решење могло би да доведе до нарушавања планираних прихода по основу ПДВ у буџету Републике Србије. 



	60.
	Милица Марушић – Јаблановић
Драган Јонић

Александар Јовановић
	Начелне примедбе
	Предлажемо да се Нацртом закона предвиди пореско ослобођење за донације вишкова хране које се дају у хуманитарне сврхе. Постојеће решење не пружа довољан подстицај привредним субјектима да донирају храну која је безбедна за употребу, што доводи до њеног уништавања и повећања количине отпада, док истовремено значајан број грађана живи у ризику од сиромаштва.
Сматрамо да је потребно ускладити домаћи правни оквир са праксом већег броја држава чланица Европске уније које су предвиделе различите облике пореских олакшица за донације хране у циљу подстицања филантропије, смањења бацања хране и помоћи социјално угроженим категоријама становништва.
	Предлог је делимично прихваћен у смислу друкчијег пореског третмана донације хране. Наиме, прихватањем предлога под редним бројем 2. овог извештаја
извршена је допуна члана 6. став 5. Нацрта закона у смислу да се испоруком добара уз накнаду не сматра ни бесплатно давање хране пред истек рока трајања. Поред тога, како је ставом 6. истог члана Нацрта закона предложено да министар ближе уређује спровођење овог члана у вези са испоруком добара са и без накнаде, подзаконским актом који доноси министар ближе ће се уредити предметно питање.

	61.
	Милица Марушић – Јаблановић

Драган Јонић

Александар Јовановић
	Одредбе Нацрта закона које уређују пореска ослобођења и прелазне и завршне одредбе
	Предлажемо да се у одредбама које уређују пореска ослобођења дода нова тачка која гласи:
„Не плаћа се ПДВ на донације вишкова хране од стране правног лица – пореског обвезника регистрованог за делатност производње или промета хране, чији су примаоци социјалне и друге установе, удружења са својством правног лица, фондације и задужбине које се, сагласно својим статутарним циљевима, баве хуманитарним радом и пружањем помоћи социјално угроженим категоријама становништва, без противчинидбе, при чему укупна вредност не прелази 1% укупног прихода донатора у претходној фискалној години.ˮ

Предлажемо да се у прелазне и завршне одредбе, након текста

„Овај закон ступа на снагу осмог дана од дана објављивања у „Службеном гласнику Републике Србијеˮ, а примењиваће се од дана приступања Републике Србије Европској унији.ˮ

дода текст којим се дефинише да Одредба о ослобађању ПДВ-а на донације вишкова хране ступа на снагу осмог дана од дана објављивања у Службеном гласнику Републике Србије. Дакле њена примена не зависи од момента приступања Републике Србије Европској унији.
Образложење:

У Републици Србији се годишње бацају значајне количине хране, док велики број грађана живи испод или на граници сиромаштва. Увођењем пореског ослобођења за донације вишкова хране створили би се услови да се употребљива храна усмери ка онима којима је најпотребнија, уместо да буде уништена.

Предлажено решење допринело би смањењу сиромаштва, јачању друштвене солидарности, смањењу отпада од хране и испуњавању циљева заштите животне средине. Такође, оваква пракса постоји у више држава чланица Европске уније, које су препознале значај пореских подстицаја за донирање хране.

Овакво решење је већ било предмет Предлога закона о допуни Закона о порезу на додату вредност који су народни посланици поднели Народној скупштини, а заснива се на анализама које показују да би друштвена корист од повећаних донација хране вишеструко премашила евентуални фискални губитак. Према доступним анализама, укидање обавезе плаћања ПДВ-а на донирану храну довело би до повећања количине донација и значајно веће друштвене користи у односу на евентуални губитак буџетских прихода.
	Предлог је делимично прихваћен у смислу друкчијег пореског третмана донације хране, што је објашњено под тачком 60. овог извештаја. 


Јавна расправа о Нацрту закона спроведена је транспарентно, уз учешће свих заинтересованих страна.

